CELEX: 32016D1327
Language: hr
Date: 2016-08-01 00:00:00
Title: Provedbena odluka Komisije (EU) 2016/1327 оd 1. kolovoza 2016. o EU-ovu priznanju Indijskog registra brodova u skladu s Uredbom (EZ) br. 391/2009 Europskog parlamenta i Vijeća o zajedničkim pravilima i normama za organizacije koje obavljaju pregled i nadzor brodova (priopćeno pod brojem dokumenta C(2016) 4895) (Tekst značajan za EGP)

3.8.2016   
            
            
               HR
            
            
               Službeni list Europske unije
            
            
               L 209/15
            
         PROVEDBENA ODLUKA KOMISIJE (EU) 2016/1327
   оd 1. kolovoza 2016.
   o EU-ovu priznanju Indijskog registra brodova u skladu s Uredbom (EZ) br. 391/2009 Europskog parlamenta i Vijeća o zajedničkim pravilima i normama za organizacije koje obavljaju pregled i nadzor brodova
   
      
         (priopćeno pod brojem dokumenta C(2016) 4895)
      
   
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 391/2009 Europskog parlamenta i Vijeća od 23. travnja 2009. o zajedničkim pravilima i normama za organizacije koje obavljaju pregled i nadzor brodova (1), a posebno njezin članak 4. stavak 1.,
   uzimajući u obzir dopis bugarskih vlasti od 17. prosinca 2012. u kojem se od Komisije traži da Indijskom registru brodova (dalje u tekstu: „IRB”) dodijeli EU-ovo priznanje,
   budući da:
   
               (1)
            
            
               U skladu s člankom 3. stavkom 1. Uredbe (EZ) br. 391/2009 države članice koje žele dodijeliti ovlaštenje organizaciji koja još nije priznata moraju podnijeti zahtjev za priznavanje Komisiji.
            
         
               (2)
            
            
               Republika Bugarska je 17. prosinca 2012. podnijela zahtjev Komisiji za priznavanje IRB-a, zajedno s potpunim informacijama i dokazima kojima se potvrđuje da IRB ispunjuje minimalne kriterije utvrđene u Prilogu I. Uredbi (EZ) br. 391/2009 i da se IRB obvezao postupati u skladu s odredbama članka 8. stavka 4. i članaka 9., 10. i 11. te Uredbe.
            
         
               (3)
            
            
               Komisija je, uz pomoć Europske agencije za pomorsku sigurnost, utvrdila da IRB zadovoljava sva minimalna mjerila navedena u Prilogu I. Uredbi (EZ) br. 391/2009.
            
         
               (4)
            
            
               Komisija je također utvrdila da se IRB obvezao postupati u skladu s odredbama članka 8. stavka 4. i članaka 9., 10. i 11. Uredbe (EZ) br. 391/2009.
            
         
               (5)
            
            
               Procjena se temelji na razmatranju dokumentacije koju je podnijela bugarska pomorska uprava, koja je u svibnju 2011. provela reviziju IRB-a, kao i na rezultatima triju inspekcija koje je u ime Komisije u 2013. Europska agencija za pomorsku sigurnost provela u sjedištu IRB-a i u dvije njegove podružnice, jednoj u Indiji i jednoj u Kini. Komisija je u veljači 2016. dovršila svoju procjenu na temelju konačne revizije IRB-a koju je bugarska pomorska uprava provela krajem 2015.
            
         
               (6)
            
            
               IRB je osmislio i proveo odgovarajuće korektivne mjere za otkrivene nedostatke. U tijeku je provedba niza korektivnih mjera i njihov se napredak nadzire. No time se ne dovodi u pitanje opća procjena IRB-a u svrhu priznavanja.
            
         
               (7)
            
            
               Komisija je posebno utvrdila djelotvornost i stabilnost sustava kvalitete IRB-a, za koji je potvrđena usklađenost s relevantnim zakonskim i industrijskim normama te koji je pravilno primijenjen u cijeloj organizaciji.
            
         
               (8)
            
            
               Tijekom postupka procjene, suradnja IRB-a s bugarskom pomorskom upravom, Komisijom i Europskom agencijom za pomorsku sigurnost bila je potpuna, djelotvorna i transparentna. IRB je pokazao da je sposoban proaktivno unaprjeđivati svoju organizaciju i postupke.
            
         
               (9)
            
            
               Učinkovitost IRB-a u području sigurnosti i sprječavanju onečišćenja jest zadovoljavajuća, iako je neznatno ispod prosječne učinkovitosti ostalih organizacija s priznanjem EU-a. IRB je razvrstan u „srednju” kategoriju uspješnosti u okviru Pariškog memoranduma o suglasnosti o nadzoru države luke u 2011., 2012., 2013. i 2014., gdje je pokazao konstantu visokih rezultata. Osim toga IRB u razdoblju od 2010. do 2014. nije zabilježio nijedno zadržavanje broda „povezano s priznatom organizacijom” prema režimu nadzora države luke Obalne straže Sjedinjenih Američkih Država te je razvrstan u „visoku” kategoriju uspješnosti u okviru Tokijskog memoranduma o suglasnosti o nadzoru države luke u 2011., 2012., 2013. i 2014. Zabilježeno je da znatan dio flote koju klasificira IRB posluje pod zastavom Indije u domaćim vodama te stoga ne podliježe inspekcijskom nadzoru države luke.
            
         
               (10)
            
            
               Pravni subjekt kojem bi trebalo odobriti priznanje jest „Indijski registar brodova” (Indian Register of Shipping), osnovan u Indiji 1975. kao „neprofitno” dioničko društvo u skladu s odjeljkom 25. indijskog Zakona o trgovačkim društvima iz 1956. IRB je registriran u državi Maharashtri, Indija, a sjedište mu je u Mumbaiju; njegovo poslovno ime je„IRClass”.
            
         
               (11)
            
            
               Mjere predviđene ovom Odlukom u skladu su s mišljenjem Odbora za sigurnost na moru i sprječavanje onečišćenja s brodova osnovanog Uredbom (EZ) br. 2099/2002 Europskog parlamenta i Vijeća (2),
            
         DONIJELA JE OVU ODLUKU:
   Članak 1.
   „Indijski registar brodova” priznaje se u skladu s člankom 4. stavkom 1. Uredbe (EZ) br. 391/2009.
   Članak 2.
   Ova je Odluka upućena državama članicama.
   
      Sastavljeno u Bruxellesu 1. kolovoza 2016.
      
         
            Za Komisiju
         
         Violeta BULC
         
            Članica Komisije
         
      
   
   
      (1)  SL L 131, 28.5.2009., str. 11.
   
   
      (2)  Uredba (EZ) br. 2099/2002 Europskog parlamenta i Vijeća od 5. studenoga 2002. o osnivanju Odbora za sigurnost na moru i sprečavanje onečišćenja s brodova (COSS) i o izmjeni uredaba o pomorskoj sigurnosti i sprečavanju onečišćenja s brodova (SL L 324, 29.11.2002., str. 1.).